Príloha č. 4

 Usporiadanie orgánov kontroly na trhu vo vybraných krajinách

	Ministerstvo hospodárstva SR oslovilo partnerské organizácie v krajinách strednej a východnej Európy a členských krajinách EÚ s cieľom zistiť, aké je v danej krajine inštitucionálne zabezpečenie kontroly na trhu.

	Z oslovených krajín reagovali inštitúcie z Estónka, Poľska, Maďarska a Fínska. Belgickí partneri oznámili, že v súčasnosti prebieha reorganizácia orgánov kontroly na trhu, preto podklady môžu poskytnúť v neskoršom období.

	Zo získaných podkladov vyplynulo, že každý štát rieši organizáciou kontroly na trhu podľa svojich tradícií, pričom sa usiluje prispôsobiť inštitucionálne zabezpečenie orgánov kontroly na trhu požiadavkám Európskej únie,  v zmysle dosiahnutia vysokej úrovne ochrany tak v oblasti bezpečnosti  výrobkov a poskytovania služieb, ako aj ochrany ekonomických záujmov dotknutých subjektov.

	Tieto záujmy sú prevažne predmetom úpravy právnych predpisov na ochranu spotrebiteľa. Nosným kontrolným orgánom je teda orgán kontroly, ktorý má v pôsobnosti ochranu spotrebiteľa. Takýto orgán zväčša kontroluje všeobecnú spotrebiteľskú legislatívu, pričom špecifické oblasti sú kontrolované ďalšími inštitúciami a orgánmi pôsobiacimi v oblasti kontroly na trhu.

	Orgány kontroly nad ochranou spotrebiteľa zväčša spadajú pod ústredný orgán, ktorý na najvyššej úrovni zodpovedá za ochranu spotrebiteľa. Zo štyroch skúmaných krajín v troch je ústredným orgánom, zodpovedným za túto oblasť, ministerstvo hospodárstva, v Poľsku je to Úrad pre súťaž a ochranu spotrebiteľa.

	Nosnými kontrolnými orgánmi v jednotlivých krajinách sú:
Estónsko – Rada pre ochranu spotrebiteľa (spadá pod rezort ministerstva hospodárstva)
Poľsko – Úrad pre súťaž a ochranu spotrebiteľa a pod neho spadajúca obchodná inšpekcia
Maďarsko – Generálny inšpektorát ochrany spotrebiteľa (spadá pod ministerstvo hospodárstva)
Fínsko – Fínska spotrebiteľská agentúra (spadá pod ministerstvo obchodu a priemyslu).

	Ochranu špecifických záujmov zabezpečujú ďalšie orgány, ktoré sú buď v pôsobnosti ministerstva hospodárstva (technická inšpekcia, orgány metrológie, energetická inšpekcia) alebo v pôsobnosti iných ministerstiev. 

Kontrola nad potravinami je zabezpečovaná takto:

A.	Estónsko 
–	Štátna veterinárna a potravinárska inšpekcia schvaľuje podmienky podnikania s potravinami, vykonáva kontrolu nad podnikateľmi v oblasti potravín okrem maloobchodu a zásobovacích spoločností (spadá pod ministerstvo pôdohospodárstva),
–	Národný inšpekčný úrad pre zdravie obyvateľstva vykonáva kontrolu nad zhodou so záväznými požiadavkami na potravinárske výrobky a pitnú vodu v maloobchodných a zásobovacích spoločnostiach (spadá pod ministerstvo sociálnych vecí).

B.	Poľsko 
–	hygienická inšpekcia kontroluje potraviny z hľadiska zdravotnej bezpečnosti (spadá pod ministerstvo zdravotníctva),
–	veterinárna inšpekcia kontroluje výrobky živočíšneho pôvodu (spadá pod ministerstvo poľnohospodárstva a rozvoja vidieka),
–	inšpekcia obchodnej kvality potravín kontroluje potraviny vo výrobnom procese, veľkoobchodnom predaji a na export (spadá pod ministerstvo poľnohospodárstva a rozvoja vidieka).

C.	Maďarsko 
-    kontrola nad potravinami je v pôsobnosti veterinárnej a potravinárskej inšpekcie.

D.	Fínsko 
–	potraviny kontroluje Národný potravinový orgán (spadá pod ministerstvo obchodu a priemyslu).
 
	Z komparácie orgánov kontroly na trhu v uvedených krajinách je zrejmé, že neexistuje jednotný systém usporiadania orgánov kontroly na trhu. Optimálne riešenie je záležitosťou každého štátu, ktorý vzhľadom na svoje ekonomické, právne, politické a spoločenské pomery, zabezpečuje uplatňovanie práva a výkon štátnej správy samostatne.

Usporiadanie orgánov kontroly na trhu vo vybraných krajinách

Estónsko

Ministerstvo hospodárstva 
Rada pre ochranu spotrebiteľa
-  je nezávislá inštitúcia s vlastným rozpočtom, má 14 regionálnych pobočiek
-	má poradný orgán Výbor na ochranu spotrebiteľa, ktorý sa  skladá prevažne z dobrovoľných zástupcov občianskych združení, založených na ochranu spotrebiteľa,
-	môže zastupovať spotrebiteľov v arbitrážnych konaniach,
-	je kontrolným orgánom, ktorý uplatňuje kolektívne záujmy spotrebiteľov, vykonáva kontrolu nad spotrebiteľským trhom, rieši spotrebiteľské sťažnosti, uskutočňuje informačnú a poradenskú činnosť pre spotrebiteľov, vykonáva kontrolu nad bezpečnosťou výrobkov, klamlivou reklamou, spotrebiteľskými zmluvami, verejnými službami, označovaním výrobkov, potravinami, hračkami,
-	koordinuje činnosť iných orgánov kontroly na trhu. 

Technický inšpektorát 
- vykonáva trhový dohľad nad bezpečnosťou tlakových a zdvižných zariadení, plynových a elektrických spotrebičov.

Inšpektorát pre trh s energiou
-  vykonáva dohľad nad trhom s palivami a energiou; kontroluje, upravuje a potvrdzuje ceny palív a energie predávanej spoločnosťami, ktoré na trhu dominujú; kontroluje kvalitu paliva a energie určenej na kúpu zákazníkom.

Národné metrologické centrum 
Rada pre cestovný ruch 

Ministerstvo pôdohospodárstva
Štátna veterinárna a potravinárska inšpekcia 
-	schvaľuje podmienky podnikania s potravinami,
-	uskutočňuje kontrolu nad podnikateľmi v oblasti potravín okrem  maloobchodu a zásobovacích spoločností.

Ministerstvo sociálnych vecí
Národný inšpekčný úrad pre zdravie obyvateľstva
-	vykonáva dohľad nad zhodou so záväznými požiadavkami na potravinárske výrobky a pitnú vodu v maloobchodných a zásobovacích spoločnostiach,
-	vykonáva dohľad nad plnením záväzných požiadaviek na nepotravinárske výrobky: výrobky pre deti a hračky, chemické výrobky, kozmetické nástroje a stavebné materiály vo výrobe, dovoze a veľkoobchode.

 Štátny zdravotný ústav 
- vykonáva dohľad nad výrobou, distribúciou, veľkoobchodom na úseku farmácie a reklamy lekárskych výrobkov.

Poľsko

Úrad pre súťaž a ochranu spotrebiteľa  
-	orgán kontrolujúci bezpečnosť výrobkov;
-	môže nariadiť inšpekčným jednotkám a iným jednotkám, v ktorých kompetencii sú kontroly bezpečnosti výrobkov vykonať inšpekciu;
-	ak výrobok pred uvedením na trh vykazuje riziko, môže nariadiť výrobcovi predloženie informácie o výrobku;
-	v prípade určenia, že výrobok nespĺňa požiadavky, môže nariadiť výrobcovi poskytnúť výrobok na skúšanie v akreditovanom laboratóriu, dočasne zastaviť predaj, môže taktiež žiadať od výrobcu informácie, týkajúce sa počiatočných rizík, nariadiť výrobcovi predložiť výrobok na skúšku, nariadiť výrobcovi informovať verejnosť o zisteniach,  nariadiť výrobcovi likvidáciu výrobku - výrobkov, ak je to jediné riešenie na nápravu;
-	ak výrobok nespĺňa bezpečnostné požiadavky, môže zakázať jeho reklamu.

Obchodná inšpekcia  - vykonáva trhovú kontrolu tovaru určeného spotrebiteľom. Spadá pod Úrad pre súťaž a ochranu spotrebiteľa. Podľa zákona o všeobecnej bezpečnosti výrobkov funkcia orgánu s dohľadom nad bezpečnosťou výrobkov sa vykonáva Úradom pre súťaž a ochranu spotrebiteľa, ktorý svoje úlohy vykonáva za asistencie Obchodnej inšpekcie. Dohľad zahŕňa všetok spotrebiteľský tovar, s výnimkou farmaceutických prípravkov a zdravotníckych potrieb a výrobkov, ktoré nie sú určené spotrebiteľovi. 

Ministerstvo poľnohospodárstva a rozvoja vidieka

Veterinárna inšpekcia -  kontroluje výrobky živočíšneho pôvodu 

Ústredný inšpektorát normalizácie a Inšpekcia nákupu a spracovávania poľnohospodárskych výrobkov budú zlúčené do Inšpekcie obchodnej kvality potravín - bude kontrolovať potraviny vo výrobnom procese a veľkoobchodnom predaji a na export (návrh zákona je v parlamente)

Ministerstvo zdravotníctva

Farmaceutický dohľad - zaoberá sa kontrolou liečiv 

Hygienická inšpekcia - kontroluje potraviny a spotrebiteľské výrobky z hľadiska ich zdravotnej bezpečnosti.

Inšpekcia pre ochranu rastlín - hnojivá a výrobky pre záhradkárov. 

Maďarsko

Ministerstvo hospodárstva 

-	zodpovedá za ochranu spotrebiteľa,
-	zodpovedá za prípravu   spotrebiteľskej legislatívy a koordináciu spotrebiteľskej 
  politiky s inými relevantnými inštitúciami,
-   koordinuje realizáciu spotrebiteľskej politiky s ostatnými   ministerstvami,
-   má vytvorený poradný a konzultačný  orgán: Konzultačný výbor pre ochranu spotrebiteľa. 

Generálny inšpektorát ochrany spotrebiteľa 
-	uplatňuje spotrebiteľskú legislatívu v praxi; zamestnáva cca 170 ľudí; 
-	je financovaný z rozpočtu, čiastočne si uplatňuje nárok z pokút;
-	má 20 regionálnych inšpektorátov (8-12 ľudí / inšpektorát); tieto vykonávajú kontrolu na trhu prostredníctvom inšpekcií, prešetrujú spotrebiteľské sťažnosti; krajské inšpektoráty prezentujú svoje aktivity pod hlavičkou miestnej samosprávy, ale z profesionálneho hľadiska sú od nej nezávislé a zodpovedajú sa generálnemu inšpektorátu,
-	poskytuje profesionálne rady a pomoc krajským inšpektorátom, ktorých aktivity zároveň i podporuje.

Ďalšie inštitúcie s právomocou ochrany spotrebiteľa, spadajúce pod odvetvové ministerstvá

-	Telekomunikačné úrady,
-	Zdravotné ústavy,
-	Veterinárna a potravinárska inšpekcia,
-	Metrologický úrad,
-	Rada pre rozhlas a TV,
-	Stanica ochrany pôdy a zdravia rastlín,
-	Prepravný inšpektorát,
-	Energetický úrad.

Fínsko

Ministerstvo obchodu a priemyslu 

Fínska spotrebiteľská agentúra (ombudsman)
-	je všeobecným orgánom pre ochranu legitímnych práv spotrebiteľa,
-	zastupuje záujmy spotrebiteľov aj v arbitrážnych procesoch,
-	z hľadiska všeobecnej bezpečnosti výrobkov zodpovedá  za bezpečnosť hračiek, kozmetické výrobky a ďalšie výrobky určené pre použitie spotrebiteľmi.

Národný potravinový orgán
-	kontroluje výrobu, dovoz a predaj potravín ,
-	riadi a usmerňuje kontrolu potravín vykonávanú miestnymi a regionálnymi orgánmi,
-	má 50 miestnych potravinárskych laboratórií,
-	výkon kontroly je realizovaný zväčša na miestnej úrovni - zhoda s potravinovými predpismi je kontrolovaná inšpekciou výroby, skladovania, predaja,
-	vzorky sú odoberané a analyzované v miestnych a štátnych laboratóriách. 

Bezpečnostný technologický orgán
- zodpovedá za aerosólové rozprašovače, pyrotechniku, výbušniny, stavebné výrobky, plynové spotrebiče.

Centrum pre metrológiu a akreditáciu 
- zodpovedá za metrológiu, akreditáciu.

Ministerstvo sociálnych vecí a zdravia

Fínsky inštitút pre zdravie zamestnancov 
- zodpovedá za záležitosti bezpečnosti práce, osobné ochranné prostriedky.